
РЕШЕНИЕ 
№ РС-84-21-101
 
	Днес, на 08.12.2021 г., Комисията за противодействие на корупцията и за отнемане на незаконно придобитото имущество /КПКОНПИ/, в състав:

Заместник-председател: Антон Славчев
Член: Антоанета Г.а – Цонкова
Член: Пламен Йоцов
	
У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-018 от 10.02.2021 г. на КПКОНПИ по сигнал с рег. № ЦУ 01/С-84/02.02.2021 година.
Сигналът е против Виктория Грозева – главен архитект на Община С. З.. 
По същество твърденията в сигнала са, че Виктория Грозева, в качеството си на главен архитект на Община С. З., е разрешила изработването на Подробен устройствен план (ПУП) – изменение План застрояване за УПИ Х 355, кв. 128 по плана на гр. С. З., Община С. З. със Заповед № 19-13-65 от 05.06.2020 г., който е изготвен от „***“ ЕООД с управител арх. В. Г. – съпруг на Грозева. Изработеният ПУП е одобрен със Заповед № 19-12-178 от 16.09.2020 г. от арх. С. О. – началник на отдел „Устройство на територията“, като същата разполага с предоставени функции по Закона за устройство на територията (ЗУТ) в отсъствието на главния архитект на общината по силата на Заповед № 10-00-67 от 15.01.2018 г. на кмета на Община С. З.. Съгласно твърдяното в сигнала, предоставянето на функции по ЗУТ на началника на отдел „Устройство на територията“, представлява начин да се заобиколи закона и да се използва влиянието на главния архитект за одобряване на проекти, които по принцип не биха били одобрени от Експертния съвет при Общината. Изложени са твърдения, че е налице порочна практика на Виктория Грозева, чрез която са одобрявани всички проекти на нейният съпруг – арх. В. Г..
Към сигнала са приложени като доказателства Заповед № 19-12-178/16.09.2020 г. на арх. С. О. за одобряване на ПУП – изменение План застрояване за УПИ Х 355, кв. 128 по плана на гр. С. З., общ. С. З.; Заповед № 10-00-67/15.01.2018 г. на кмета на Община С. З. за предоставяне на функции по ЗУТ на арх. С. О. в отсъствие на арх. Виктория Грозева; Заповед № 19-13-65/05.06.2020 г. на арх. Виктория Грозева за разрешаване изработването на ПУП – изменение План застрояване за УПИ Х 355, кв. 128 по плана на гр. С. З., общ. С. З.; Обяснителна записка за ПУП – изменение План застрояване за УПИ Х 355, кв. 128 по плана на гр. С. З. с възложител „***“ ЕООД и Декларация по чл. 12, т. 2 във вр. с чл. 14 от Закона за предотвратяване и установяване на конфликт на интереси (ЗПУКИ) (отм.) на Виктория Грозева. 
От кмета на Община С. З. са изискани и с писмо, вх. № ЦУ-01-4627 от 09.03.2021 г. на КПКОНПИ са получени доказателства за служебното качество на арх. Виктория Грозева – Заповед за назначаване № 1/13.02.2017 г. на кмета на Община С. З., длъжностни характеристики за длъжността „Главен архитект“ - 2 броя, Заповеди № 10-00-67 от 15.01.2018 г. и № 10-00-2505-001 от 18.11.2019 г. на кмета на Община С. З. за предоставяне на функции по ЗУТ на арх. С. О. при отсъствие или конфликт на интереси на арх. Виктория Грозева, Заповед № 19-13-65/05.06.2020 г. на арх. Виктория Грозева за разрешаване изработването на ПУП – изменение План за застрояване за УПИ Х 355, кв. 128 по плана на гр. С. З., общ. С. З., както и цялата административна преписка във връзка с ПУП – изменение План за застрояване за УПИ Х 355, кв. 128 по плана на гр. С. З., в това число: Решение по т. 5.1 по Протокол № 31 от 26.08.2020 г. на Експертен съвет по устройство на територията (ЕСУТ) при Община С. З.; Писмо с изх. № 10-11-10962/21.09.2020 г. на Община С. З. във връзка с възражение относно ПУП – изменение План за застрояване за УПИ Х 355; Съобщение с изх. № 19-99-351 от 16.09.2020 г. на Община С. З. за издадена Заповед № 19-12-178 от 16.09.2020 г. на гл. архитект за одобряване на ПУП; ПУП – изменение План за застрояване за УПИ Х 355, кв. 128 по плана на гр. С. З.; Служебна бележка за залепено съобщение с изх. № 19-99-351 от 16.09.2020 г. от служители на Община С. З.; Заповед № 19-12-178/16.09.2020 г. на арх. С. О. за одобряване на ПУП – изменение План за застрояване за УПИ Х 355; Акт от 25.08.2020 г. за постъпило възражение по ПУП, подписан от арх. С. О.; Възражение от А. И. с рег. Индекс 10-04-397/30.07.2020 г. на Община С. З. срещу ПУП – изменение План за застрояване за УПИ Х 355; Служебна бележка за залепено съобщение с изх. № 19-99-271 от 09.07.2020 г. от служители на Община С. З.; 2 бр. вътрешни за Община С. З. писма, както и извадки от Кадастралната карта и регистри, във връзка с изработването на ПУП – изменение План за застрояване за УПИ Х 355; Съобщение с изх. № 19-99-271 от 09.07.2020 г. на Община С. З. за изработен проект на ПУП – изменение План за застрояване за УПИ Х 355; Служебна бележка за непосредствено засегнати имоти от предвижданията на ПУП, издадена от отдел „Кадастър и регулация“ при Община С. З.; Решение по т. 2.4 по Протокол № 23 от 01.07.2020 г. на ЕСУТ при Община С. З. за приемане на проекта на ПУП – изменение План за застрояване за УПИ Х 355; Заявление с вх. № 19-11-151 от 01.07.2020 г. на Община С. З. за одобряване на ПУП; Част архитектура за ПУП – изменение План за застрояване за УПИ Х 355, кв. 128 по плана на гр. С. З., изработена от „***“ ЕООД; Решение по т. 1.10 по Протокол № 12 от 09.04.2020 г. на ЕСУТ при Община С. З. за приемане на становище, че може да бъде издадено разрешение за изработването на ПУП – изменение План за застрояване за УПИ Х 355; Заявление с вх. № 19-06-94 от 08.04.2020 г. на Община С. З. за разрешаване изработване или изменение на ПУП; Решение по т. 1.1 по Протокол № 11 от 01.04.2020 г. на ЕСУТ при Община С. З. за приемане на становище, че не може да бъде издадено разрешение за изработването на ПУП – изменение План за застрояване за УПИ Х 355; Заявление с вх. № 19-06-61 от 10.03.2020 г. на Община С. З. за разрешаване изработване или изменение на ПУП с приложени към него документи и скици.
В допълнение са изискани и с писма от кмета на Община С. З., вх. № ЦУ01-5890/25.03.2021 г., № ЦУ-01-8847/07.05.2021 г., № ЦУ-01-13739/16.07.2021 г. и № ЦУ01-15962/11.08.2021 г. на КПКОНПИ са получени: Заповед № 09-ДСл от 28.12.2017 г. на кмета на Община С. З. за назначаване на С. О.; 2 бр. длъжностни характеристики за длъжността „Началник отдел „Устройство на територията“; Заповед № 1-ДСл/20.01.2021 г. на кмета на Община С. З. за прекратяване на служебното правоотношение със С. О.; Заповед № 10-00-241 от 15.02.2017 г. на кмета на Община С. З. за предоставяне на арх. Виктория Грозева функции по ЗУТ; Заповед № 10-00-2505 от 07.11.2019 г. на кмета на Община С. З. за предоставяне на арх. Виктория Грозева функции по ЗУТ; Заповед № 10-00-2506 от 07.11.2019 г. на кмета на Община С. З. за назначаване на Общински експертен съвет по устройство на територията; Заповед № 10-00-314 от 04.02.2020 г. на кмета на Община С. З. за назначаване на Общински експертен съвет по устройство на територията и Заповеди № 10-00-314-001 от 06.10.2020 г. и № 10-00-505 от 19.03.2021 г., които я допълват и изменят; Справка за подробни устройствени планове и изменение на такива, изработени от „***“ ЕООД, представлявано от арх. В. Г., за периода февруари 2017 г. – април 2021 г.; Справка за издадени разрешителни за строеж по изработени проекти от „***“ ЕООД, представлявано от арх. В. Г., за периода февруари 2017 г. – април 2021 г.; Справка за изработени устройствени планове, съответно изменение на такива планове и Справка за изработени проекти във връзка с издадени разрешения за строеж по ЗУТ, за периода от месец февруари 2017 г. до месец юли 2021 година.
С вх. № ЦУ-01-8837/07.05.2021 г. на КПКОНПИ от управителя на „***“ ЕООД е получен Договор за инвестиционно проучване и проектиране с изпълнител „***“ ЕООД.
Комисията служебно е направила справки в Търговския регистър и регистър на юридическите лица с нестопанска цел (ТРРЮЛНЦ), в НБД „Население“, както и на интернет страницата на Община С. З..
С Покана изх. № ЦУ01-4033#2/03.11.2021 г. на КПКОНПИ, Виктория Грозева е поканена на изслушване във връзка с образуваното срещу нея производство за установяване на конфликт на интереси на заседание на Комисията, планирано за 17.11.2021 година. Поканата е получена на 04.11.2021 година. Във връзка с горното, в КПКОНПИ е получена Молба с вх. № ЦУ-01-4033#5/16.11.2021 г. от Грозева, към която е приложен болничен лист за временна неработоспособност и с която същата моли да бъде определена друга дата за нейното изслушване. В тази връзка е изпратена Покана с изх. № ЦУ01-4033#6/18.11.2021 г. на КПКОНПИ, която е получена на 23.11.2021 година. 
Грозева е изслушана по реда на чл. 72, ал. 5 от ЗПКОНПИ на заседание на Комисията, проведено на 24.11.2021 г., на което същата се яви лично и с адв. В. Ц.. По време на изслушването, обективирано в Протокол вътр. № РД04-286#1 от 25.11.2021 г. на КПКОНПИ, от нейно име становище изрази адв. Ц., като изложи твърдения, че от издадените писмени заповеди се вижда, че в ситуациите на конфликт на интереси, архитект Грозева, която е упълномощена от компетентния орган, се е отвела и поради тази причина тя не е участвала в това производство по одобряване на ПУП. По отношение на издадената от Грозева заповед, с която е допуснато процедирането на подобно изменение, трябва да се има предвид, че към този момент Грозева не би могла да знае и не е знаела за съществуването на какъвто и да било договор. Факт е, че такъв договор е бил сключен и неговият предмет е не да представлява заявителя, тоест изпълнителя по този договор, който се явява дружеството „***“ ЕООД, не му е възложено представителство на заявителя за процедиране на подобно изменение. В това производство, което е предварително, с което се допуска процедирането на подобно изменение на ПУП, участва само заявителят и няма никакви данни дружеството, за което се твърди и за което се счита, че е свързано лице с арх. Грозева, да е участвало в този процес. Заповедта, с която се издава разрешение за процедиране на ПУП, се издава в условията на обвързана компетентност, при която компетентният орган, в случая кметът на общината, е длъжен да провери дали заявителят има правен интерес, дали са налице фактическите и правни основания за издаване, за разрешаване на такова бъдещо проектиране. В случая тази преценка е извършена от помощния орган на общината в лицето на ЕСУТ, той е дал своето становище, така че главният архитект, на когото са делегирани правата по издаване на това разрешение, само е обективирал волеизявлението и проверката, която е извършена. На този етап, при вземането на решение дали да се разреши изработването на проект, който впоследствие да бъде внесен за разглеждане, не би могъл да повлияе никакъв частен интерес. По време на изслушването Грозева бе запитана дали отводът, който си е направила е в писмена или устна форма, на което тя отговори, че същият не е направен в писмена форма.
В законоустановения срок в КПКОНПИ не е постъпило възражение.
С писмо изх. № ЦУ01-4033#1 от 03.11.2021 г. на КПКОНПИ от кмета на Община С. З. са изискани данни за полученото от Виктория Грозева, в качеството ѝ на главен архитект на Общината, възнаграждение за 05.06.2020 година. Същите са получени с писмо вх. № ЦУ-01-4033#3/08.11.2021 г. на КПКОНПИ. 
На 01.12.2021 г., с вх. № ЦУ-01-4033#8 на КПКОНПИ, е постъпила Молба от арх. Виктория Грозева чрез адв. В. Ц., с която в Комисията е представено Удостоверение от Община С. З. от 30.11.2021 г. в уверение на това, че след влизане в сила на ПУП – изменение План за застрояване за УПИ Х 355, кв. 128 по плана на гр. С. З., общ. С. З., одобрен със Заповед № 10-00-2505 от 18.11.2013 г., няма постъпили заявления от собствениците на имота за изменение на параметрите на застрояване като височина, кинт и плътност на застрояване. Удостоверението е представено в опровержение на съдържащите се в сигнала за безрезулататни искания за промяна в показателите за застрояване на ПУП – ПЗ за същия имот.

След като обсъди събраните в хода на административното производство доказателства, комисията установи следното от фактическа страна:

Сигналът е подаден от физическо лице, с посочени три имена, адрес и е подписан.
Виктория Грозева е назначена за главен архитект на Община С. З. със Заповед № 1/13.02.2017 г. на кмета на общината, която длъжност заема и до настоящия момент. 
На 15.02.2017 г. тя подава декларации по чл. 12, т. 1 и т. 2 от Закона за предотвратяване и установяване на конфликт на интереси (ЗПУКИ) (отм.), като във втората сочи, че има частен интерес към дейността на свързани с нея лица по смисъла на § 1, т. 1 от ДР на ЗПУКИ (отм.), а именно арх. В. Г., който е неин съпруг. Последното се потвърждава и от проверка в НБД „Население“. Г. е едноличен собственик на капитала и управител на „***“ ЕООД, ЕИК: ***, гр. С. З., видно от справка за актуално състояние в ТРРЮЛНЦ. Предмет на дейност на дружеството е архитектурно строително проектиране, дизайн, интериор, оценка на недвижими имоти, търговия, търговско представителство и посредничество, рекламна дейност, консултантска дейност, външнотърговска и външноикономическа дейност и осъществяване на всяка друга незабранена от закона стопанска дейност, а когато има разрешителен режим след съответно разрешение.
Със своя Заповед № 10-00-2505 от 07.11.2019 г., на основание чл. 44, ал. 2 от Закона за местното самоуправление и местната администрация (ЗМСМА) във връзка с § 1, ал. 3 от ДР на ЗУТ, кметът на Община С. З. предоставя на главния архитект Виктория Грозева свои функции по ЗУТ, сред които и тези по чл. 129, ал. 2 и чл. 135, ал. 3. Въпросните разпоредби дават възможност на компетентния орган при постъпване на заявление, със заповед да разрешава или отказва да се изработи проект за изменение на устройствен план и в последствие да бъде одобрен. Със Заповед № 10-00-2505-001 от 18.11.2019 г. кметът на Община С. З. предоставя на арх. С. О. – началник на отдел „Устройство на територията“ в Общината, изпълнението на тези функции при отсъствие или конфликт на интереси от страна на главния архитект Грозева.
От представена по преписката длъжностна характеристика за длъжността „главен архитект“, връчена на арх. Грозева на 02.01.2018 г. се установява, че тя ръководи, организира и координира работата на ЕСУТ към Община С. З. и има функционална връзка с отдел „Устройство на територията“. От последно връчената длъжностна характеристика на арх. О. на 06.02.2020 г. се установява, че началникът на отдел „Устройство на територията“ е пряко подчинен на директор на дирекция „Строителство и инвестиции“ и на заместник-кмет „Устройство на територията, строителство и инвестиции“ на Община С. З.. Освен това участва в работата и води заседанията на ЕСУТ към Община С. З., след изрично включване в състава на съвета. В длъжностната характеристика на О. е посочено, че същата съгласува проекти в част архитектура, внасяни в ЕСУТ или внасяни с оценка за съответствието, след изрично упълномощаване от главния архитект на Общината. Предвидена е и възможността началникът на отдел „Устройство на територията“ да изпълнява задачи възложени от главния архитект на Общината.
За да бъде разрешено изработването, съответно одобряването на ПУП, конкретното заявление за това следва да бъде съгласувано на ЕСУТ при съответната Община, в съответствие с нормата на чл. 129, ал. 2 от ЗУТ. Експертният съвет по устройство на територията при Община С. З. е назначен от кмета със Заповед № 10-00-314 от 04.02.2020 г., като за председател и заместник-председател на Експертния съвет са назначени съответно арх. Виктория Грозева и арх. С. О.. В цитираната заповед е посочено, че в случай на отсъствие (командировка, отпуск по болест, платен или неплатен отпуск) на председателя, заседанията се водят от неговия заместник.
На 04.03.2020 г. между „***“ ЕООД, ЕИК: *** и „***“ ЕООД, ЕИК: ***, представлявано от управителя арх. В. Г., е сключен Договор за инвестиционно проучване и проектиране с предмет изработка на ПУП – Подробен устройствен план за УПИ Х 355, кв. 128 по плана на гр. С. З.. Планът за застрояване следва да бъде разработен в две фази – скица предложение и окончателен проект. След изработване на проекта „***“ ЕООД се задължава да съгласува проекта с всички компетентни институции и дружества, до издаване на заповед за влизане в сила на плана. Срокът за проектиране, предвиден в договора е 45  работни дни от датата на неговото подписване, като започва да тече след предоставяне на изходните данни от възложителя, съгласно Приложение № 1 към същия. Уговореното възнаграждение за дружеството, собственост на Г., е в размер на 600 лв. без ДДС, което следва да се заплати в срок от 10 работни дни, считано от датата на заповедта за влизане в сила на изработения ПУП. 
На 10.03.2020 г. до главния архитект на Община С. З. е подадено Заявление за разрешаване изработване или изменение на ПУП – изменение План за застрояване за УПИ Х 355, кв. 128 по плана на гр. С. З., общ. С. З. с вх. № 19-06-61 от „***“ ЕООД, към което са приложени изискуемите по закон документи – документ за собственост, скица предложение, техническо задание и други. Заявлението е разгледано на ЕСУТ с председател арх. Виктория Грозева, като е взето Решение по точка 1.1 по Протокол № 11 от 01.04.2020 г., с което е прието становище, че не може да бъде издадено разрешение за изработване на ПУП – изменение План за застрояване за УПИ Х 355, като на заявителя е указано да приложи комбинирана скица между Кадастрална карта и ПУП – План за регулация. Такава е приложена със Заявление с вх. № 19-06-94 от 08.04.2020 г. от „***“ ЕООД, съответно ЕСУТ при Община С. З., с председател арх. Виктория Грозева, взема Решение по точка 1.10 по Протокол № 12 от 09.04.2020 г., като приема становище, че може да бъде издадено разрешение за изработване на заявения ПУП. С оглед подадените заявления и последното решение на ЕСУТ при Община С. З., главният архитект Грозева издава Заповед № 19-13-65 от 05.06.2020 г. за разрешаване изработване изменение на проект за подробен устройствен план, с която разрешава на „***“ ЕООД да възложи изработване на  ПУП – изменение План за застрояване за УПИ Х 355, кв. 128 по плана на гр. С. З., общ С. З.. Същата влиза в сила на 22.06.2020 г., видно от отбелязване върху самата заповед.
Изработеният ПУП – изменение План за застрояване за УПИ Х 355, кв. 128 е представен за одобряване на кмета на Община С. З. със Заявление с вх. № 19-11-151 от 01.07.2020 г. от „***“ ЕООД. Видно от приложената към заявлението документация ПУП е изработен от „***“ ЕООД и по-конкретно от арх. В. Г. – съпруг на Виктория Грозева. С Решение по точка 2.4 по Протокол № 23 от 01.07.2020 г. ЕСУТ при Община С. З. приема проекта за ПУП по заявлението, за което са информирани заинтересованите лица, като им е даден и срок за представяне на възражения. Заседанието на Експертния съвет е водено от арх. С. О. като заместник-председател. Видно от Протокол № 31 от 26.08.2020 г. ЕСУТ при Община С. З. взема Решение по точка 5.1, с което, след изтичането на дадения срок за възражения от заинтересованите лица, приема проекта за ПУП – изменение План за застрояване за УПИ Х 355, кв. 128 по плана на гр. С. З.. Заседанието на Експертния съвет е ръководено от заместник-председателя арх. С. О.. От представените протоколи за проведените заседания на ЕСУТ се установи, че на мястото, на което следва да се разпише арх. Грозева, се е разписала арх. О. като изпълняваща функциите на председател на ЕСУТ в отсъствието на главния архитект, по силата на Заповед № 10-00-2505-001 от 18.11.2019 г. на кмета на Община С. З..
На 16.09.2020 г. е издадена Заповед № 19-12-178 от арх. С. О. за одобряване на ПУП – изменение План за застрояване за УПИ Х 355, кв. 128 по плана на гр. С. З.. Със Съобщение изх. № 19-99-351 от 16.09.2020 г. на Община С. З., на основание чл. 128, ал. 3 от ЗУТ, за издаването ѝ са уведомени заинтересуваните лица, като е даден и 14-дневен срок за представяне на писмени възражения.
Във връзка с твърдението, че главният архитект използва влиянието си за одобряване на проекти, изработени от нейния съпруг, които по принцип не биха били одобрени от Експертния съвет при общината, от кмета на Община С. З. са поискани справки за проекти, изработени от „***“ ЕООД, с ЕИК: ***, или от арх. В. Г. и от други физически и юридически лица със сходен на „***“ ЕООД предмет на дейност (изработени устройствени планове, съответно изменения на такива планове, проекти във връзка с издаване разрешения за строеж и др. по Закона за устройство на територията), за периода, в който главен архитект е Виктория Грозева. Видно от получения отговор, за конкретния период изработените от „***“ ЕООД устройствени планове, изменения на такива и проекти във връзка с издадени разрешения за строеж по ЗУТ са 73 бр., а изработените такива от други архитекти и юридически лица са 2146 бр., следователно представляват приблизително 3,4 % от общата бройка на изработени проекти.
С оглед на горното, на 02.11.2021 г., е проведен телефонен разговор с арх. С. О., за което е съставен протокол от същата дата, като тя е поканена да даде сведения пред Комисията като неучастващо в производство с рег. № ЦУ01/С-84/02.02.2021 г. на КПКОНПИ лице, по реда на чл. 44, ал. 1 от Административнопроцесуалния кодекс (АПК). По време на разговора О. заяви, че във връзка с усложнената пандемична обстановка в страната и редица други обстоятелства няма възможност да пътува до гр. София, за да даде сведения. 

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като главен архитект на Община С. З. Виктория Грозева попада в кръга на лицата, заемащи висша публична длъжност по смисъла на чл. 6, ал. 1, т. 32 от ЗПКОНПИ. С оглед горното КПКОНПИ е компетентна да разгледа подадения сигнал.
Съгласно чл. 5, ал. 3 от ЗУТ главният архитект ръководи, координира и контролира дейностите по устройственото планиране, проектирането и строителството на съответната територия, координира и контролира дейността на звената за изпълнение на функциите и задачите по ЗУТ и издава административни актове съобразно правомощията, предоставени му по ЗУТ. Според разпоредбата на чл. 5, ал. 4 от ЗУТ кметът на общината назначава експертен съвет по устройство на територията, като в Община С. З. такъв е назначен със Заповед № 10-00-314 от 04.02.2020 г. на кмета. По силата на цитираната заповед председател на ЕСУТ към общината е главният архитект Грозева, а заместник-председател е арх. С. О. – началник на отдел „Устройство на територията“ към Община С. З.. Съгласно разпоредбите на Глава първа от ЗУТ експертните съвети по устройство на територията изпълняват консултативна и експертна дейност, а в състава им, освен служители от администрацията на съответната община, се включват и външни експерти.
От направена справка в НБД „Население“ се установи, че В. Г. – едноличен собственик на капитала и управител на „***“ ЕООД, е съпруг на Виктория Грозева – главен архитект на Община С. З., което обуславя свързаност помежду им, по смисъла на § 1, т. 15, б. „а“ от ДР на ЗПКОНПИ.
Установи се, че „***“ ЕООД, представлявано от управителя арх. В. Г., има сключен Договор за инвестиционно проучване и проектиране от 04.03.2020 г. с „***“ ЕООД, ЕИК: ***, с предмет изработка на ПУП – Подробен устройствен план за УПИ Х 355, кв. 128 по плана на гр. С. З.. От Приложение № 1 към договора се установява, че възнаграждението на „***“ ЕООД, се заплаща в срок от 10 работни дни, считано от датата на заповедта за влизане в сила на ПУП, т.е. датата на влизане в сила на Заповед № 19-12-178 от 16.09.2020 г., издадена от арх. С. О..
Възложителят по горепосочения договор – „***“ ЕООД, подава Заявление с вх. № 19-06-61 от 10.03.2020 г. на Община С. З. за разрешаване изработване или изменение на ПУП, което е разгледано на ЕСУТ с председател арх. Виктория Грозева, като е взето Решение по точка 1.1 по Протокол № 11 от 01.04.2020 г., с което е прието становище, че не може да бъде издадено съответното разрешение, поради наличие на нередност, която следва да бъде отстранена преди същото да бъде разгледано по същество. С оглед обстоятелството, че подаденото заявление е върнато на заявителя, съответно не може да породи целените правни последици, то не се установява и частен интерес за Грозева или за свързаното с нея лице.
След като са отстранени нередностите е подадено ново Заявление с вх. № 19-06-94 от 08.04.2020 г. на Община С. З., което е разгледано на заседание на ЕСУТ към Общината, съответно е прието Решение по точка 1.10 по Протокол № 12 от 09.04.2020 г., с което се приема становище, че може да бъде издадено разрешение за изработване на заявения ПУП. Видно от представения по преписката протокол, Виктория Грозева присъства и взема участие в заседанието. С оглед разпоредбите на ЗУТ, по отношение разрешаване изработването на ПУП и по-конкретно чл. 135, ал. 3 и 4 от ЗУТ, се установява, че такова разрешение се дава от компетентния орган, в случая главният архитект на Общината, на когото кметът е предоставил функциите си по ЗУТ със Заповед № 10-00-2505 от 07.11.2019 година. В конкретния случай решаваща е издадената от главния архитект Заповед № 19-13-65 от 05.06.2020 г., от която се следва и облагата за свързаното с нея лице, поради което от приетото Решение по точка 1.10 по Протокол № 12 от 09.04.2020 г. на ЕСУТ не се установява и частен интерес за Грозева или за свързаното с нея лице.
Впоследствие, на 05.06.2020 г., главният архитект на Община С. З. – Виктория Грозева, издава Заповед № 19-13-65, с което упражнява свое правомощие по служба. Като издава въпросната заповед, Грозева разрешава изработването на гореописания ПУП в частен интерес на свързаното с нея лице арх. В. Г., с което създава възможност „***“ ЕООД да получи материална облага – уговореното възнаграждение по сключения договор с „***“ ЕООД в размер на 600 лв. (шестстотин лева) без ДДС, което безспорно Г. има интерес да бъде реализирано като едноличен собственик на капитала на дружеството, тъй като интересът на едноличния собственик на капитала на търговското дружество съвпада с интереса на дружеството. Това е така, защото без да бъде издадена въпросната заповед, с която се разрешава изработване на ПУП, не би било възможно впоследствие неговото одобряване със Заповед № 19-12-178 от 16.09.2020 г., издадена от арх. О.. Именно издаването на последната се явява основание за получаване на уговореното по Договора за инвестиционно проучване и проектиране от 04.03.2020 г. възнаграждение за дружеството, собственост на Г.. Налице е и нематериална облага, която се състои в помощ и подкрепа от страна на Виктория Грозева по отношение на арх. В. Г. като едноличен собственик на капитала, с което се създава предпоставка за реализиране на приход от „***“ ЕООД. Като издава Заповед № 19-13-65 от 05.06.2020 г., Грозева нарушава разпоредбата на чл. 58, изр. първо, предл. първо от ЗПКОНПИ, а именно участва в подготовката на акт в полза на свързаното с нея лице арх. В. Г.. Нарушението на чл. 58, изр. първо, предл. първо от ЗПКОНПИ е извършено на 05.06.2020 г. в гр. С. З..
Ясно е изразена волята на законодателя относно действията, които е необходимо да бъдат предприети за предотвратяване на конфликт на интереси, в разпоредбата на чл. 63, ал. 1 и ал. 2 от ЗПКОНПИ. Като лице, заемащо висша публична длъжност, Грозева е следвало да си направи самоотвод, като уведоми органа по назначаване за наличие на частен интерес по отношение на нейния съпруг – В. Г., собственик на „***“ ЕООД, във връзка с подадено от „***“ ЕООД заявление за разрешаване изработването на ПУП, което към този момент е било възложено на „***“ ЕООД с Договор от 04.03.2020 година. 
Установеното от Комисията нарушение налага реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл. 81 от ЗПКОНПИ.
На основание чл. 81, ал. 1 от ЗПКОНПИ, във вр. с писмо вх. № ЦУ-01-4033#3/08.11.2021 г. на КПКОНПИ от кмета на Община С. З., на отнемане в полза на Община С. З. подлежи сума в размер на 75,00 лв. (седемдесет и пет лева), представляваща полученото от Грозева нетно дневно възнаграждение за 05.06.2020 г., датата, на която същата е упражнила гореописаното правомощие в полза на свързаното по смисъла на § 1, т. 15, б. „а“ от ДР на ЗПКОНПИ с нея лице В. Г., собственик на „***“ ЕООД.
На основание чл. 81, ал. 2 от ЗПКОНПИ, с оглед осъществените от Виктория Грозева правомощия, чрез които свързаното с нея лице по смисъла на § 1, т. 15, буква „а“ от ДР на ЗПКОНПИ В. Г., собственик на „***“ ЕООД се е обогатило неправомерно, на отнемане в полза на държавата подлежи сума в размер на 600 лв. (шестстотин лева) без ДДС, представляваща материална облага, реализирана в резултат на конфликта на интереси.
По отношение на приетите решения по точка 2.4 по Протокол № 23 от 01.07.2020 г. и по точка 5.1 по Протокол № 31 от 26.08.2020 г. на ЕСУТ при Община С. З., както и на издадената от арх. С. О. Заповед № 19-12-178 от 16.09.2020 г. за одобряване на ПУП – изменение План за застрояване в следния обхват: ПУП – изменение План за застрояване за УПИ Х355, кв. 128 по плана на гр. С. З., общ. С. З., не се установява Грозева да е упражнила свои правомощия по служба. Налице е само една от предпоставките за „конфликт на интереси“ по отношение на Виктория Грозева, в качеството ѝ на главен архитект на Община С. З., а именно – лице, заемащо висша публична длъжност. Липсата на упражнени правомощия по служба от лицето, заемащо висша публична длъжност, изключва наличието на нарушение на разпоредбите на Глава Осма, Раздел II от ЗПКОНПИ, съответно води и до липсата на конфликт на интереси.
По отношение на изложените твърдения за използване на влиянието на главния архитект за одобряване на проекти, които по принцип не биха били одобрени от експертния съвет при Общината, следва да се има предвид, че влияние по смисъла на ЗПКОНПИ се упражнява във връзка с конкретна ситуация, конкретна процедура от длъжностно лице, заемащо висша публична длъжност, върху друго длъжностно лице или орган. Има еднократен и в този смисъл ограничен характер. По смисъла на конкретната норма в материята на конфликта на интереси, с упражняването на влияние се цели осъществяване на частния интерес на лицето, което упражнява влияние или на свързаното с него лице по смисъла на § 1, т. 15 от ЗПКОНПИ. Съществено изискване от обективна страна е оказващият влияние, който де факто попада в ситуация на конфликт на интереси, да използва служебното си положение. Ако това условие не е налице и влиянието се оказва от същото лице, но чрез други фактори, фактическият състав на нормата няма да бъде реализиран. Основен момент в доказването на оказано влияние е наличието на отношения на субординация и йерархическа подчиненост между този, който оказва влияние, и този, върху когото се оказва влияние (в този смисъл Решение № 5253/23.04.2021 г. по адм. д. № 1093/2021 г. на ВАС и Решение № 2807/01.03.2021 г. по адм. д. № 11947/2020 г. на ВАС). Оказващият влияние следва да разполага с лостовете за въздействие върху субекта, на който се оказва влияние.
В конкретния случай, във връзка с гореизложеното, оказване на влияние от арх. Виктория Грозева следва да се разглежда по отношение одобряване на разрешеното от нея изработване на ПУП – изменение План за застрояване за УПИ Х 355, кв. 128 по плана на гр. С. З., т.е. за взетите решения по точка 2.4 по Протокол № 23 от 01.07.2020 г. и по точка 5.1 по Протокол № 31 от 26.08.2020 г. на ЕСУТ при Община С. З., както и по отношение на издадената от арх. С. О. Заповед № 19-12-178 от 16.09.2020 г. за одобряване на изработения ПУП. Съществено изискване от обективна страна е Грозева да използва служебното си положение, за да оказва влияние на началника на отдел „Устройство на територията“ арх. С. О. и на експертите от състава на ЕСУТ към Общината. В тази връзка са изследвани областите на дейност, преките задължения, възлагане, планиране и отчитане на работа, както за длъжностите „главен архитект“ и „началник на отдел „Устройство на територията“ в Община С. З., така и за изпълняваните от Грозева и О. функции съответно като председател и заместник-председател на ЕСУТ към Община С. З.. От разпоредбите на чл. 5, ал. 4 и чл. 6, ал. 1, 2 и 4 от ЗУТ, както и от издадените заповеди на кмета на Община С. З. за назначаване на ЕСУТ, се установява, че експертният съвет е колективен орган и в състава му се включват лица с различна експертиза, сред които и външни за Общината експерти. С оглед изложеното до тук и функционалното място на длъжността „главен архитект“ в структурата на Община С. З., не се установява Грозева да разполага с лостове за въздействие върху С. О. или членовете на ЕСУТ към Общината. На следващо място, издавайки Заповед № 19-12-178 от 16.09.2020 г. и вземайки участие във въпросните заседания на ЕСУТ, О. е изпълнила задълженията си по служба, съобразявайки се със спецификата на заеманата от нея длъжност и на основание Заповеди № 10-00-2505-001 от 18.11.2019 г. и № 10-00-314 от 04.02.2020 г. на кмета на Община С. З. съответно за заместване на главния архитект при отсъствие или конфликт на интереси и за определянето ѝ за заместник-председател на ЕСУТ. 
С оглед пълнота на извършваната проверка, Комисията е изискала от кмета на Община С. З. справки за проекти, изработени от „***“ ЕООД, с ЕИК: ***, или от арх. В. Г. и от други физически и юридически лица със сходен на „***“ ЕООД предмет на дейност (изработени устройствени планове, съответно изменения на такива планове, проекти във връзка с издаване разрешения за строеж и др. по Закона за устройство на територията), за периода, в който главен архитект е Виктория Грозева. От получените справки се установи, че за въпросния период представените за съгласуване в Община С. З. проекти от „***“ ЕООД представляват приблизително 3,4 % от общата бройка такива, от което следва, че за управляваното от В. Г. дружество, въпреки безспорната свързаност между него и главния архитект на общината, не се установява същото да е поставено в по-благоприятно положение пред Община С. З. спрямо другите дружества и архитекти със сходен или същия предмет на дейност.
Горните обстоятелства налагат извода, че Виктория Грозева, в качеството ѝ на главен архитект на Община С. З. и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, в конкретния случай не е оказала влияние по отношение на приетите решения по точка 2.4 по Протокол № 23 от 01.07.2020 г. и по точка 5.1 по Протокол № 31 от 26.08.2020 г. на ЕСУТ при Община С. З., както и на издадената от арх. С. О. Заповед № 19-12-178 от 16.09.2020 г. за одобряване на ПУП – изменение План за застрояване в следния обхват: ПУП – изменение План за застрояване за УПИ Х355, кв. 128 по плана на гр. С. З., общ. С. З..
Предвид горното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и ал. 2 от ЗПКОНПИ,

РЕШИ:

УСТАНОВЯВА конфликт на интереси по отношение на Виктория Грозева с ЕГН ***, главен архитект на Община С. З. и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ за това, че на 05.06.2020 г. издава Заповед № 19-13-65 в частен интерес на свързаното с нея лице по смисъла на § 1, т. 15, буква „а“ от ДР на ЗПКОНПИ – В. Г., едноличен собственик на капитала и управител на „***“ ЕООД, в нарушение на разпоредбата на чл. 58, изр. първо, предл. първо от ЗПКОНПИ. 

НАЛАГА: глоба в размер на 5000 (пет хиляди) лв. на Виктория Грозева с ЕГН ***, главен архитект на Община С. З., с постоянен адрес ***, на основание чл. 171, ал. 1 от ЗПКОНПИ, за осъществен конфликт на интереси по чл. 52 от ЗПКОНПИ за извършено нарушение на разпоредбата на чл. 58, изр. първо, предл. първо от ЗПКОНПИ, в качеството ѝ на лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.  
ОТНЕМА в полза на Община С. З. от Виктория Грозева с ЕГН ***, с постоянен адрес ***, сума в размер на 75,00 лв. (седемдесет и пет лева), представляваща получено дневно възнаграждение за 05.06.2020 г., получено от деянието, породило конфликт на интереси, на основание чл. 81, ал. 1 от ЗПКОНПИ.
	ОТНЕМА в полза на държавата от Виктория Грозева с ЕГН ***, с постоянен адрес ***, сума в размер на 600,00 лв. (шестстотин лева) без ДДС, представляваща материална облага, реализирана от „***“ ЕООД, собственост на свързаното с нея лице по смисъла на § 1, т. 15, буква „а“ от ДР на ЗПКОНПИ – В. Г..

	НЕ УСТАНОВЯВА конфликт на интереси по отношение на Виктория Грозева с ЕГН ***, главен архитект на Община С. З. и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, по отношение на приети решения по точка 1.1 по Протокол № 11 от 01.04.2020 г. и по точка 1.10 по Протокол № 12 от 09.04.2020 г. на ЕСУТ при Община С. З., поради липса на частен интерес.

НЕ УСТАНОВЯВА конфликт на интереси по отношение на Виктория Грозева с ЕГН ***, главен архитект на Община С. З. и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, по отношение на приети решения по точка 2.4 по Протокол № 23 от 01.07.2020 г. и по точка 5.1 по Протокол № 31 от 26.08.2020 г. на ЕСУТ при Община С. З., както и издадена от арх. С. О. Заповед № 19-12-178 от 16.09.2020 г. за одобряване на ПУП – изменение План за застрояване в следния обхват: ПУП – изменение План за застрояване за УПИ Х355, кв. 128 по плана на гр. С. З., общ. С. З., поради липса на упражнени правомощия по служба и липса на оказано влияние.

Сумата, посочена в настоящото решение, в размер на 5675,00 лева (пет хиляди шестстотин седемдесет и пет лева), следва да се преведе по банкова сметка на КПКОНПИ:
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество
На основание чл. 74, ал. 3 от ЗПКОНПИ, в 7-дневен срок, считано от датата на уведомяване за решението, можете да заплатите доброволно сумата от 5675,00 лева (пет хиляди шестстотин седемдесет и пет лева) по горепосочената банкова сметка.
На основание чл. 76, ал. 1 от ЗПКОНПИ, решението може да се оспори от заинтересованото лице пред Административен съд – С. З., по реда на Административнопроцесуалния кодекс, в 14-дневен срок от съобщаването му.
Препис от решението да се изпрати на Окръжна прокуратура С. З., с оглед преценка за реализиране на правомощията й по чл. 76, ал. 2 от ЗПКОНПИ.
Препис от решението да се изпрати на Виктория Грозева – главен архитект на Община С. З., на основание чл. 75, т. 1 от ЗПКОНПИ.

КОМИСИЯ:

                             
                             ЗАМЕСТНИК - ПРЕДСЕДАТЕЛ:……(П)…….../АНТОН СЛАВЧЕВ/

                             ЧЛЕН:……………(П)…………………….../АНТОАНЕТА ЦОНКОВА/

      ЧЛЕН:………………….(П).………....……………./ПЛАМЕН ЙОЦОВ/

